MONITOR EXTERN Nr.18

 

1. Situaţia de la frontiera dintre Georgia şi Osetia de Sud

 

De la 1 iunie a.c., situaţia de la frontiera dintre Georgia şi Osetia de Sud este tensionată după ce autorităţile georgiene au desfăşurat trupe de elită şi elicoptere în regiune, acţiune prin care au dat de înţeles că intenţionează să "restabilească ordinea pe teritoriul ţării". Osetia de Sud, republică separatistă cu o populaţie de 100.000 de locuitori, beneficiază de facto de independenţă şi solicită revenirea în cadrul Federaţiei Ruse, cu care se învecinează la nord. Autorităţile din Osetia de Sud au denunţat actul de provocare al Georgiei. 

La rândul lor, autorităţile din Georgia au trimis trupe de elită la frontiera cu Osetia de Sud, în urma deciziei forţelor ruse de interpunere de "a lichida patru posturi de control georgiene". Posturile de control au fost înfiinţate de autorităţile georgiene pentru a combate contrabanda. La frontieră au fost desfăşurate patru elicoptere ale armatei georgiene, echipamente de artilerie grea şi transportoare blindate. Trupele georgiene au părăsit zona după semnarea unui acord de menţinere a posturilor de control, în localitatea Tkviavi, cu comandamentul forţelor ruse de interpunere. 

Reprezentanţii Rusiei au criticat în termeni duri demonstraţia de forţă georgiană. Ministerul rus al Afacerilor Externe a apreciat că autorităţile georgiene au folosit un pretext pentru a putea trimite trupe la frontiera cu Osetia de Sud. Ulterior, oficiali ruşi au anunţat că preşedintele Mihail Saakaşvili l-a contactat pe omologul său, Vladimir Putin, pentru a-i expune punctul de vedere al Georgiei. 

Autorităţile georgiene "nu au avut intenţia să atace sau să intre în război cu Osetia", a declarat preşedintele georgian, într-o alocuţiune televizată. El a dat asigurări că discuţiile cu Vladimir Putin au fost călduroase şi că se aşteaptă la o rezolvare completă a situaţiei. Cu toate acestea, imediat după discursul televizat al lui M. Saakaşvili, Georgia a fost afectată, timp de patru ore, de o pană de curent. 

Liderul Osetiei de Sud, Eduard Kokoity, a avertizat, la rândul său, că miliţiile sale vor reacţiona în forţă dacă trupele georgiene vor traversa frontiera care separă regiunea autonomă de restul Georgiei. 

Mihail Saakaşvili, care a fost ales preşedinte al Georgiei în luna ianuarie a.c., a promis să restabilească integritatea teritorială a ţării şi a declarat, după preluarea controlului asupra Adjariei, în mai, că Abhazia şi Osetia de Sud constituie următoarele sale ţinte. Cele două teritorii aflate la frontiera cu Rusia au devenit autonome la începutul anilor 1990, în urma unor conflicte armate şi îşi menţin acest statut graţie forţelor ruse de interpunere.

Liderul regiunii separatiste Osetia de Sud, Eduard Kokoity, a avertizat, la 7 iunie a.c., că miliţiile din republica autoproclamată vor reacţiona dur dacă trupele georgiene vor traversa frontiera care separă zona de restul Georgiei. "Controlăm situaţia", a declarat E. Kokoity. "În calitate de comandant-şef, am ordonat utilizarea forţei în cazul în care trupele georgiene vor trece frontiera Osetiei de Sud", a declarat liderul regiunii seperatiste, care se bucură de o independenţă de facto şi doreşte să se alăture Osetiei de Nord, parte a Federaţiei Ruse. 

La aceeaşi dată, Georgia a trimis demonstrativ trupe de elită (circa 400 de oameni, potrivit unor oficiali din cadrul poliţiei), precum şi elicoptere la frontiera administrativă care separă Osetia de Sud de restul teritoriului georgian, exprimându-şi intenţia de a reinstaura ordinea în regiunea separatistă. Măsura a fost luată în urma deciziei forţelor de securitate ruse de a desfiinţa patru posturi de control din această regiune. Cu toate acestea, în urma unor consultări la faţa locului cu forţele ruse de menţinere a păcii, autroităţile georgiene au decis retragerea trupelor. Responsabilii georgieni, care au convocat în cursul după-amiezii o reuniune de urgenţă în localitatea Tkviavi, în partea Osetiei de Sud controlată de Georgia, au decis să suplimenteze cu 150 până la 500 de militari contingentul din această regiune. Din forţele de menţinere a păcii fac parte militari din Georgia, Osetia de Sud şi Rusia.

Transnistria va acorda ajutor militar Osetiei de Sud, în cazul unei agresiuni din partea Georgiei, a declarat liderul de la Tiraspol, Igor Smirnov. "Transnistria, Abhazia şi Osetia de Sud au semnat un acord de asistenţă reciprocă în caz de ameninţare externă. Dacă va apărea un pericol de agresiune, noi nu vom rămâne indiferenţi şi le vom acorda fraţilor noştri ajutor în toate domeniile, inclusiv militar", a declarat I. Smirnov. 

Premierul georgian, Zurab Jvania, a denunţat, "declaraţiile nervoase ale Ministerului rus de Externe", care a acuzat autorităţile de la Tbilisi că destabilizează situaţia din regiune prin acumularea de forţe militare la frontiera cu republica separatistă georgiană Osetia de Sud. Anterior, peşedintele georgian, Mihail Saakaşvili, a anunţat că un proces de reconciliere a început în Osetia de Sud, regiune care nu recunoaşte autoritatea georgiană.

 

2. Numirea noului preşedinte al Irakului

 

Emisarul ONU în Irak, Lakhdar Brahimi, a confirmat, la 1 iunie a.c., numirea sunnitului Ghazi Yawer în postul de preşedinte al ţării şi a anunţat desemnarea şiitului Jaafari şi a lui Roj Nuri Shawis, de origine kurdă, în funcţiile de vicepreşedinţi. "I-am transmis premierului Iyad Allaui recomandările mele referitoare la componenţa Cabinetului său (...). Am onoarea şi privilegiul de a anunţa că este următoarea: Ghazi Yawer, preşedinte, Ibrahim Jaafari (Partidul al-Dawa), vicepreşedinte, Roj Nuri Shawis (Partidul Democratic din Kurdistan), vicepreşedinte", se arată în comunicatul lui Lakhdar Brahimi. "Premierul va anunţa structura Guvernului", a adăugat el.

Massud Barzani, liderul istoric al Partidului Democratic al Kurdistanului (PDK) şi-a declarat sprijinul faţă de noul guvern irakian, dar şi regretul că funcţia de preşedinte sau cea de premier nu a revenit unui cetăţean irakian de etnie kurdă. "Kurzii ar avea dreptul istoric de a exercita funcţia de şef al statului sau al guvernului", a afirmat M. Barzani. "Cu toate că situaţia actuală nu se ridică la înălţimea aşteptărilor noastre, important este să punem de acord toate componentele naţionale pentru formarea unui nou Irak", a adăugat el. "Noi, kurzii, nu am încercat niciodată să preluăm puterea", a mai precizat M. Barzani. 

Massud Barzani a făcut parte din Consiliul irakian de guvernare de tranziţie, care a fost destituit la 1 iunie a.c. Şase miniştri şi un vicepremier kurd fac parte din noul guvern irakian, a cărui structură a fost anunţată la 1 iunie a.c. De asemenea, un etnic kurd deţine funcţia de vicepreşedinte.

Ghazi Yawer, care a fost desemnat oficial, la 1 iunie a.c., primul preşedinte al Irakului după Saddam Hussein, este nepotul liderului Şammarilor, unul dintre cele mai mari triburi irakiene, dar şi un important om de afaceri. 

Constituţia provizorie, adoptată în luna martie de Executivul irakian, conferă noului preşedinte o funcţie mai degrabă protocolară, spre deosebire de fostul dictator, care concentrase toate puterile statului în mâinile sale. 

Ghazi Yawer a devenit, în iulie 2003, membru al Consiliului de guvernare de tranziţie. G. Yawer a demonstrat că este capabil să ia decizii. În cursul confruntărilor de la Fallujah, din aprilie, el a încercat să pună capăt violenţelor şi a insistat să participe la negocierile pentru încetarea luptelor. Şeicul a criticat în termeni duri Consiliul de guvernare. "Am eşuat", a declarat el, în aprilie a.c. "Noi discutăm despre proceduri în timp ce ţara arde. Procedăm precum bizantinii, la Constantinopol, care dezbăteau problema sexului îngerilor, în timp ce duşmanul era la porţile oraşului", a adăugat el. 

După asasinarea lui Ezzedin Salim, la 17 mai, G. Yawer a preluat preşedinţia prin rotaţie a Consiliului de guvernare, care va fi dizolvat la 30 iunie, după transferul de suveranitate către irakieni.

Preşedintele american, George W. Bush, a declarat, la 1 iunie a.c., că formarea Guvernului interimar reprezintă o evoluţie către un Irak liber şi democratic, dar a subliniat că situaţia din această ţară este în continuare delicată. "Există numeroase dificultăţi, dar desemnarea unui nou Guvern irakian reprezintă o evoluţie către realizarea visului a milioane de irakieni, cel al unei naţiuni deplin suverane, cu un Guvern reprezentativ care să le apere drepturile şi să răspundă nevoilor lor", a precizat Bush. 

George W. Bush a declarat, la 1 iunie, că nu a intervenit în procesul de formare a Guvernului. "Nu am avut nici un rol", a subliniat el. Formarea noului Executiv irakian, care înlocuieşte Consiliul de guvernare, reprezintă prima etapă în procesul de transferare a suveranităţii, prevăzut pentru 30 iunie. Statele Unite şi Marea Britanie doresc ca Naţiunile Unite să adopte o rezoluţie care să însoţească transferul suveranităţii şi să stabilească modalităţile de organizare a alegerilor. China, Franţa şi Germania au solicitat ca textul să fie modificat, în special în ceea ce priveşte mandatul forţelor militare străine, pentru sporirea ariei de manevre din Irak. 

George W. Bush a declarat că a discutat cu secretarul general al ONU, Kofi Annan, despre formarea noului Guvern. Acesta a recunoscut că procesul de selectare a membrilor Guvernului nu a fost perfect. "Cred că trebuie să recunoaştem că procesul de selectare nu a fost perfect", a declarat Kofi Annan. Pe de altă parte, preşedintele american, George W, Bush, a declarat că un Orient Mijlociu democratic este posibil şi necesar. "Democraţia poate funcţiona în Orientul Mijlociu. Cred că este posibil şi ştiu că este necesară o deschidere în favoarea instaurării democraţiei în Orientul Mijlociu", a afirmat el. 

Potrivit preşedintelui, "o societate care nu este liberă şi nici democratică riscă să suscite resentimente şi furie şi să faciliteze recrutarea tinerilor terorişti". "Ceea ce trebuie făcut pentru câştigarea războiului împotriva terorismului este instaurarea libertăţii şi democraţiei în Orientul Mijlciu", a adăugat George W. Bush. "Aliaţii noştri trebuie să înţeleagă: nu este vorba despre instaurarea unei democraţii americane. Nu cred că acesta lucru se poate întâmpla foare rapid", a precizat el, reamintind perioada dificilă care a precedat instaurarea democraţiei americane. George W. Bush a reiterat că nu se aşteaptă ca NATO să adopte o decizie în privinţa  trimiterii de militari în Irak, cu ocazia summit-ului care se va desfăşura la sfârşitul lunii iunie, în Turcia. 

"În ceea ce priveşte NATO, vom discuta despre Irak în cadrul summit-ului", a declarat el. "Însă, nu mă aştept ca NATO să trimită militari. Cred că Alianţa va continua să se intereseze de Irak. Aşa cum ştiţi, NATO a furnizat un cartier general, pentru susţinerea diviziei multinaţionale sub comandament polonez", a precizat preşedintele american. El a adăugat că discuţiile vor viza modalităţile de continuare a misiunii NATO din Afganistan.

*

Noul guvern interimar irakian a avut prima sa reuniune, la 3 iunie a.c., consacrată problemelor de securitate, după ce la Bagdad au fost comise două atentate cu maşină-capcană. "Azi ne-am început activitatea prin stabilirea unui calendar şi al unui plan de lucru în vederea transferului de putere de la 30 iunie", a declarat premierul Iyad Allaui, care a prezidat reuniunea. 

Calificând securitatea drept "principala prioritate" a Guvernului format din 33 de persoane, şeful Executivului a atras atenţia asupra celor trei maşini-capcană care au explodat în ultimele zile, la Bagdad, provocând moartea a opt persoane. La 1 şi 2 iunie a.c. "au avut loc atentate teroriste şi, la fel ca poporul irakian, vrem să colaborăm cu forţa multinaţională, cu prietenii şi fraţii noştri din regiune, pentru a înlătura aceste ameninţări constante la adresa Irakului şi a populaţiei sale", a adăugat el. 

Douăzeci şi şapte de miniştri au luat parte la reuniunea desfăşurată în fosta sală de şedinţe a Consiliului de guvernare. La finalul şedinţei de Guvern, I. Allaui a precizat că forţele străine vor acţiona sub comandă ONU, după 30 iunie. "În prezent, discuţii referitoare la rezoluţie au loc în cadrul Consiliului de Securitate ONU de la New York. Forţele care sunt desfăşurate în Irak vor acţiona sub controlul Naţiunilor Unite", a adăugat el, referindu-se la textul anglo-american care urmăreşte legalizarea prezenţei militare pe teritoriul irakian. I. Allaui a sugerat că această forţă, chiar şi sub mandat ONU, nu va fi mereu sub comandă americană. "Poate că forţele coaliţiei sau cele multinaţionale vor fi comandate de un american, însă asta nu înseamnă că Statele Unite sunt ţara care contribuie cel mai mult", a subliniat el. 

Ministrul irakian al Finanţelor, Adel Abdel Mahdi, membru al Consiliului Suprem al Revoluţiei Islamice (CSRII), a insistat asupra faptului că Irakul ar trebui să controleze aceste forţe. "Irakienii insistă să-şi asume atribuţiile în materie de securitate. Vor avea loc discuţii intense până la 30 iunie", a adăugat el. 

"Atunci când discuţiile se vor finaliza, responsabilitatea va fi corect delimitată între irakieni şi forţele multinaţionale. Viitoarea rezoluţie a Consiliului de Securitate va clarifica misiunea acestor forţe şi autoritatea lor", a menţionat A. Mahdi.

 

3. Turneul european al preşedintelui SUA

 

În perioada 4-6 iunie a.c., preşedintele american, George W. Bush, a efectuat o vizită în Italia şi Franţa, în vederea comemorării acţiunilor militarilor americani pentru eliberarea Europei, din anul 1944. 

George W. Bush s-a întâlnit, la Roma, cu premierul italian, Silvio Berlusconi, unul dintre principalii săi aliaţi în dosarul irakian şi a participat şi la o ceremonie pentru comemorarea eliberării capitalei italiene de către militarii americani, la 4 iunie 1944. Cu acelaşi prilej, la Roma au fost organizate manifestaţii împotriva războiului din Irak. "Sunt îngrijorat de violenţe, această violenţă absurdă cu care ne-am confruntat de prea multe ori, în trecut", a subliniat S. Berlusconi. 

Preşedintele Statelor Unite ale Americii, George W. Bush, a salutat angajarea Papei Ioan Paul al II-lea în favoarea păcii, la încheierea unei audinţe acordate şefului executivului de la Casa Albă de către Suveranul Pontif la Vatican. "Angajarea sa de principiu în favoarea păcii şi a libertăţii a inspirat milioane de oameni şi i-a ajutat să scape de comunism şi tiranie", a afirmat preşedintele american în cadrul unei scurte declaraţii făcute în compania Papei. George W. Bush a salutat de asemenea convingerile morale ale Suveranului Pontif: "El a le-a dat altora curajul de a învinge teama în faţa nedreptăţii şi a opresiunii". 

Papa Ioan Paul al II-lea a denunţat "ameninţarea reprezentată de terorismul internaţional, care rămâne o sursă de preocupare constantă", şi a condamnat implicit tratamentele necorespunzătoare aplicate unor prizonieri irakieni. "În ultimele săptămâni, evenimente deplorabile au ieşit la suprafaţă, care au tulburat conştiinţa civică şi religioasă a tuturor şi a făcut mai dificilă o angajare fermă în favoarea valorilor împărtăşite. În absenţa unei astfel de angajări, nici războiul, nici terorismul nu vor putea fi învinşi", a declarat el. 

*

Preşedinţii american, George W. Bush, şi francez, Jacques Chirac, care s-au întâlnit, la 5 iunie a.c., la Paris, în vederea participării la ceremoniile organizate pentru a 60-a aniversare a Debarcării din Normandia şi au purtat discuţii referitoare la actuala situaţie din Irak. 

Jacques Chirac a declarat că dificultăţile din Irak, unde situaţia continuă să fie tensionată, nu au fost depăşite, dar a apreciat că, după război, lucrurile s-au ameliorat pentru că "măcar unul dintre obiective a fost îndeplinit, adică regimul tiranic al lui Saddam Hussein a fost înlăturat de la putere". "Acesta este aspectul pozitiv. Faptul că haosul continuă să domine este un lucru negativ. În prezent, trebuie pus accentul asupra părţii pozitive, care este deschiderea către o formă de democraţie şi demersurile pentru ca forţele în conflict să înceteze ostilităţile", a precizat Jacques Chirac. 

"Am declarat mereu că nu am informaţii care să confirme sau să infirme existenţa armelor de distrugere în masă în Irak. Asta este realitatea", a apreciat J. Chirac, care a fost întrebat dacă avea date despre un presupus arsenal irakian interzis înainte de declanşarea războiului. "Toate informaţiile de care dispunem în legătură cu această chestiune nu ne permit să ajungem la o concluzie. Acesta este motivul pentru care am spus întotdeauna, mai ales preşedintelui american, că nu pot să mă pronunţ în legătură cu existenţa sau nu a armelor de distrugere în masă în Irak", a precizat el. 

La rândul său, George W. Bush a declarat că trupele coaliţiei vor rămâne pe teritoriul irakian "la cererea guvernului interimar" de la Bagdad. Preşedintele american a menţionat că a avut loc un schimb de corespondenţă între autorităţile coaliţiei şi guvernul irakian, cu privire la prezenţa forţei internaţionale în Irak după transferul de suveranitate de la 30 iunie. Statele Unite fac demersuri la ONU în vederea adoptării unei noi rezoluţii referitoare la transferul de suveranitate, însă mai multe ţări membre ale Consiliului de Securitate ONU - mai ales Franţa şi Rusia - cer să fie incluse precizări suplimentare despre condiţiile care vor permite rămânerea forţelor coaliţiei în Irak după 30 iunie.

 

4. Ceremoniile de comemorare a Debarcării de la 6 iunie 1944

 

Ceremonia internaţională, punctul culminant al manifestărilor prilejuite de împlinirea a 60 de ani de la Debarcarea Aliaţilor în Normandia, a debutat la 6 iunie a.c., la Arromanches, în prezenţa a 22 de şefi de stat şi de guvern din 16 ţări cu salve de tun şi intonarea imnului naţional al Franţei. 

În prezenţa, pentru prima dată, a unui cancelar german, Gerhard Schroeder, şi a primului preşedinte rus venit să asiste la ceremonii, Vladimir Putin, şeful statului francez, Jacques Chirac a subliniat "exemplaritatea reconcilierii franco-germane", lansând participanţilor îndemnul de "a rămâne fideli valorilor umaniste de respect, justiţie, dialog şi toleranţă pentru care luptătorii pentru libertate şi-au dat viaţa la 6 iunie 1944 pe plaja din Normandia". Acestor "eroi legendari le transmit în numele tuturor francezilor, în numele tuturor şefilor de stat şi de guvern prezenţi aici şi al tuturor oamenilor iubitori de libertate recunoaşterea şi mândria noastră, recunoştinţa şi admiraţia noastră", a adăugat preşedintele J. Chirac. Aşa cum a făcut şi anterior cu prilejul ceremoniei desfăşurate la cimitirul american din Colleville-sur-mer, el a exprimat recunoştinţa Franţei faţă de America, "prietena şi aliata sa dintotdeauna", şi a subliniat că Alianţa Atlantică va rămâne pilonul fundamental al securităţii europene. 

Jacques Chirac a ţinut, totuşi, să precizeze că sistemul de securitate colectivă, născut după cel de-al doilea război mondial, trebuie să se bazeze pe Organizaţia Naţiunilor Unite. Debarcarea Aliaţilor a permis "unei noi ordini internaţionale să se edifice, o ordine bazată pe respectul faţă de oameni şi dreptul la libertate, justiţie şi democraţie, o ordine oglindită azi în Carta Naţiunilor Unite, care rămâne şi azi simbolul şi garantul său", a mai spus preşedintele J. Chirac.

Preşedintele rus, Vladimir Putin, este primul şef de stat rus din istorie care asistă la ceremoniile de comemorare a Debarcării de la 6 iunie 1944, a anunţat un purtător de cuvânt al liderului rus. Participarea lui V. Putin este simbolică, deoarece Rusia a minimalizat, până în prezent, importanţa Debarcării, afirmând că luptele de la Stalingrad, prima înfrângere importantă a lui Hitler, şi de la Kursk, pe frontul de est, au dat lovitura de graţie regimului nazist. Într-o scrisoare publicată de cotidianul "Quest-France", V. Putin a recunoscut că "deschiderea unui front secundar prin debarcarea în Normandia a sporit şansele victoriei aliate". 

Regina Elizabeta a II-a a Marii Britanii a omagiat la Courseulles-sur-mer, militarii canadieni care au debarcat în urmă cu 60 de ani ca să lupte pentru eliberarea Europei. Suveranul britanic a prezidat, la Juno Beach, în prezenţa mai multor mii de veterani, o ceremonie în memoria celor 5.000 de militari canadieni ucişi în Normandia. Elizabeta a II-a a declarat că "generaţiile prezente şi viitoare mulţumesc tuturor canadienilor care au luat parte la această importantă acţiune". "Marea Britanie a fost direct vizată de duşmani, însă aţi traversat Oceanul Atlantic, renunţând la siguranţa teritoriului vostru natal, ca să luptaţi pentru libertatea Europei", a precizat regina, adresându-se veteranilor. "Voi, cei care sunteţi aici, sunteţi martorii vii ai unor orori pe care vrem să le uităm şi, în acelaşi timp, garanţia memoriei noastre", a adăugat, la rândul său, guvernatorul general al Canadei, Adrienne Clarkson. 

 

5. În perspectiva alegerilor din Parlamentul European

 

Potrivit experţilor europeni, Parlamentul European s-a remarcat, pe perioada legislaturii 1999-2004, printr-o serie de decizii importante, mai ales în domeniul mediului, al serviciilor publice, al extinderii Uniunii Europene, dar şi în ceea ce priveşte politica externă. 

 

 

 

EXTINDEREA UE

La 9 aprilie 2003, PE aprobă cu o largă majoritate aderarea a zece state candidate la Uniunea Europeană. Aderarea Poloniei - ţara cu cea mai mare populaţie - a fost aprobată cu 509 voturi pentru, 25 împotrivă şi 31 de abţineri. Parlamentul European a încurajat mereu candidatura Turciei la Uniune, însă şi-a exprimat îngrijorarea faţă de starea democraţiei şi drepturilor omului din această ţară, precum şi faţă de lipsa reformelor democratice. 

MEDIU 

La 2 iulie 2003, Parlamentul a adoptat cea mai strictă legislaţie din lume în ceea ce priveşte etichetarea şi urmărirea alimentelor modificate genetic. Toate produsele care includ alimente modificate genetic în proporţie de cel puţin 0,9% trebuie să poarte o etichetă corespunzătoare. 

La 20 februarie 2004, eurodeputaţii au adoptat definitiv o lege europeană care obligă pentru prima dată întreprinderile care distrug biodiversitatea să plătească daune. 

LIBERALIZAREA SERVICIILOR PUBLICE

Parlamentul European a reprezentat un sprijin decisiv pentru liberalizarea serviciilor publice economice (poştă, transporturi sau infrastructuri energetice), pentru că a convins statele reticente să aplice aceste politici. 

La 13 martie 2002, eurodeputaţii au votat cu o majoritate de 351 de voturi pentru, 79 împotrivă şi 114 abţineri liberalizarea pieţei de electricitate şi gaze din Europa. 

PE a influenţat în mod decisiv eliminarea monopolului asupra transporturilor feroviare din Europa, cerând, la 14 februarie 2003, introducerea obligativităţii concurenţei în transporturile feroviare de călători. Această solicitare, neacceptată de unele state, cum ar fi Franţa, a fost aprobată cu 370 de voturi pentru şi 143 împotrivă. 

LICITAŢIILE PUBLICE 

La 4 iulie 2001, eurodeputaţii renunţă la un proiect de directivă în vederea armonizării legislaţiilor referitoare la ofertele publice de cumpărare din Europa, în urma votului: 273 de parlamentari votează în favoarea proiectului, în timp ce alţi 273 i se opun, situaţie în care proiectul a fost respins. 

 

 

 

EUROSTAT 

La 25 septembrie 2003, preşedintele Comisiei Europene, Romano Prodi, refuză să accepte demisia comisarului pentru Afaceri Economice, Pedro Solbes, responsabil de activitatea Oficiul de Statistici Eurostat, unde au fost constatate nereguli financiare. Eurodeputaţii au respins iniţierea unei moţiuni de cenzură împotriva Comisiei Europene. 

POLITICĂ EXTERNĂ 

Voturile Parlamentului European în materie de politică externă sunt pur consultative. Totuşi, la 10 aprilie 2002, eurodeputaţii au adoptat o decizie, apreciată drept surprinzătoare, cu 269 de voturi pentru şi 208 abţineri, privind suspendarea acordului de asociere dintre Uniunea Europeană şi Israel, în semn de protest faţă de politica premierului Ariel Sharon. Statele membre ale UE şi Comisia Europeană au respins această decizie, care ar fi condus la un adevărat cutremur pe scena internaţională.

*

Potrivit analiştilor, Parlamentul European, care are din 1999 prerogative legislative, a votat în general "de dreapta" în problemele legate de economie şi "de stânga" în chestiunile referitoare la mediul înconjurător, deşi a rămas marcat de clivajele naţionale. 

Astfel, deputaţii europeni au votat liberalizarea transportului feroviar de mărfuri, a serviciilor poştale, a pieţelor energiei electrice şi alimentării cu gaze către consumatori industriali şi particulari. De asemenea, ei au cerut liberalizarea totală a transportului feroviar de pasageri, solicitare care întâmpină opoziţia Franţei. 

În schimb, "Parlamentul a fost un aliat-cheie în domeniile protecţiei mediului înconjurător şi a sănătăţii publice", a apreciat Jorgo Riss, din cadrul biroului european al "Greenpeace". "Deseori, PE a ameliorat propunerile Comisiei, cum ar fi cea asupra politicii deşeurilor", a adăugat el. 

"Graţie Parlamentului există o lege strictă privind etichetarea organismelor modificate genetic, fapt care permite consumatorilor să facă o alegere corectă", subliniază Georgina Siklossy, din cadrul Biroului european al consumatorilor. 

În confruntările dintre stânga-dreapta, grupul restrâns al liberalilor (centru-dreapta) a jucat deseori un rol foarte important, votând alternativ cu socialiştii sau conservatorii din cadrul Partidului Popular European (PPE), cele două formaţiuni politice predominante din Adunarea de la Strasbourg. 

PPE a fost, de asemenea, nevoit să creeze un echilibru între parlamentarii loiali guvernelor lor, cum ar fi spaniolii din Partidul Popular al lui Jose Maria Aznar, sau italienii din Forza Italia, mişcarea condusă de Silvio Berlusconi. 

După naufragiul navei "Prestige", Parlamentul nu a reuşit să constituie decât o Comisie pentru securitate maritimă, nu o comisie de anchetă care ar fi putut critica guvernul spaniol. 

În afara prerogativelor legislative, Parlamentul a fost implicat în procesul de extindere şi în elaborarea proiectului Constituţiei europene, "cele două motive de mândrie" ale preşedintelui PPE, germanul Hans-Gert Poettering. 

Eurodeputaţii şi-au afirmat prerogativele bugetare, obligând Consiliul să aprobe mărirea creditelor pentru finanţarea extinderii, cu puţin timp înainte de semnarea tratatelor de aderare, în aprilie 2003. 

Pentru redactarea proiectului de Constituţie, parlamentarii au lansat ideea unei Convenţii şi au jucat un rol important în cadrul acesteia, fără să încerce să formuleze propuneri inacceptabile din punct de vedere al guvernelor mai puţin proeuropene. 

În discursul său de final de mandat, preşedintele Pat Cox, un liberal irlandez care i-a succedat în funcţie, în 2002, conservatoarei franceze Nicole Fontaine, a salutat faptul că Parlamentul s-a dovedit "un partener legislativ matur şi fiabil pentru Consiliu", amintind că numai două texte au fost respinse. 

Pe de altă parte, după ce a forţat demisia Comisiei "Santer", în 1999, ca urmare a acuzaţiilor de fraudă, Parlamentul a continuat să supravegheze îndeaproape echipa Romano Prodi. Comisia parlamentară de control bugetar a urmărit cea mai mică greşeală, cum a fost cazul agenţiei statistice Eurostat, dar nu a obţinut demisia comisarului Pedro Solbes. 

Totuşi, nici deputaţii europeni nu au reuşit să-şi rezolve toate problemele, printre care controversatul sistem de alocaţii de călătorie. Statele Uniunii au respins, la începutul anului, statutul deputatului european.

*

Actualul Parlament European, care va fi înlocuit prin scrutinul organizat în perioada 10-13 iunie, în cele 25 de state membre ale Uniunii extinse, are 626 de deputaţi divizaţi în opt grupuri politice. Noul Parlament va avea 732 de deputaţi, iar fiecare grup politic va trebui să aibă cel puţin 16 deputaţi aleşi într-o cincime dintre statele membre ale Uniunii. 

În prezent, Partidul Popular European (PPE-DE, dreapta) este cel mai important grup politic din PE, fiind format din 232 de deputaţi. Acest grup reuneşte formaţiunea germană CDU-CSU, partidul Forza Italia al premierului Silvio Berlusconi, Partidul Popular (PP) spaniol, conservatorii britanici, formaţiunea UMP a preşedintelui Jacques Chirac şi formaţiunea franceză de centru UDF. 

Liderul acestui grup politic la Strasbourg este germanul Hans-Gert Poettering. PPE speră că va rămâne formaţiunea politică dominantă, însă coeziunea sa este ameninţată de creşterea numărului euroscepticilor. H. Poettering a ales să le permită conservatorilor britanici să-şi susţină ideile în cadrul unui grup tradiţional proeuropean. În consecinţă, UDF s-ar putea retrage din PPE pentru a forma un nou grup federalist împreună cu liberalii şi politicienii de centru-stânga italieni. 

Partidul Socialist European (PSE) este format din 175 de deputaţi şi este cea de-a doua forţă politică în Adunarea de la Strasbourg, grupul său parlamentar fiind condus de spaniolul Enrique Baron Crespo, fost preşedinte al PE. Din  PSE fac parte laburiştii britanici, social-democraţii germani, Partidul Socialist francez şi Partidul Socialist Muncitoresc spaniol. PSE a abordat un program general pentru alegeri, mai ales din cauza divergenţelor interne. 

Liberalii (ELDR) au 52 de deputaţi, care sunt conduşi de liberal-democratul britanic Graham Watson. Deşi cu orientare de centru, grupul s-a asociat cu PPE în legislatura 1999-2004, fapt care i-a permis irlandezului Pat Cox să ajungă preşedinte al PE. Cu toate acestea, liberalii au votat în numeroase rânduri împreună cu stânga şi speră că vor avea un rol important în viitorul Parlament. 

Stânga unitară europeană (GUE/NGL, 49 de deputaţi) este formată din comunişti şi politicieni de extremă stângă. Din acest grup fac parte 15 parlamentari francezi, inclusiv liderul grupului, comunistul Francis Wurtz. 

Ecologiştii (Verzii/ALE) sunt reprezentaţi de 45 de deputaţi, dintre care zece aleşi regionali. Grupul este coprezidat de Daniel Cohn-Bendit şi de Monica Frassoni. Ei se tem că influenţa pe care o au se va diminua în viitorul PE, din cauza lipsei de sprijin în cadrul noilor state membre UE. 

Uniunea pentru o Europă a Naţiunilor (UEN, 23 de deputaţi) regrupează membri ai Adunării pentru Franţa (RPF), condusă de Charles Pasqua, care este şi preşedinte al grupului parlamentar european, dar şi ai Alianţei Naţionale italiene conduse de Gianfranco Fini, vicepreşedintele Consiliului italian. 

Europa democraţiilor şi diferenţelor (EDD, 18 deputaţi) este condusă de euroscepticul danez Jens-Peter Bonde. 

Treizeci şi doi de parlamentari europeni nu sunt afiliaţi politic, iar alegerile din perioada 10-13 iunie ar putea favoriza formarea unui grup de extremă-dreapta în PE.

*

Locuitorii celor zece noi state membre ale Uniunii Europene, majoritatea foste comuniste, nu sunt foarte entuziasmaţi de primul scrutin european la care vor participa în perioada 10-13 iunie. 

"După zeci de ani de comunism, alegerile au reprezentat ceva excepţional, însă acest entuziasm este pe cale să dispară", a apreciat politologul ceh Bohumil Dolezal. El susţine că populaţia cehă şi cea slovacă s-au săturat de alegerile care s-au succedat din 1989, după căderea regimului comunist. 

În ţările baltice - Lituania, Letonia şi Estonia - alegătorii sunt dezamăgiţi de politică şi nu sunt bine informaţi în legătură cu Uniunea Europeană. 

Vygandas Paulikas, directorul departamentului politic al Universităţii de Drept din Vilnius, observă că majoritatea candidaţilor la posturile de eurodeputaţi "nu sunt suficient de bine pregătiţi pentru a activa la Strasbourg. Am putea fi şocaţi de ignoranţa lor în ceea ce priveşte funcţiile şi atribuţiile Parlamentului European". 

În Polonia, populaţia este mai preocupată de criza politică naţională actuală decât de alegerile europene. "Decepţia cauzată de liderii politici polonezi implicaţi într-o serie de afaceri de corupţie şi în alte scandaluri îi descurajează pe polonezi să se prezinte la urne", a apreciat sociologul Malgorzata Melchior. 

Conform sondajelor, rata de participare la alegerile europene va fi, în Polonia, de circa 20-30%, mult mai mică decât participarea de 60% înregistrată în cadrul referendumului referitor la aderarea europeană, în 2003. 

Populaţia Ungariei va participa la alegerile pentru PE în proporţie de peste 50%, aceasta fiind una dintre cele mai importante cote de participare de pe teritoriul european. Conform politologilor, ungurii vor să profite de această ocazie pentru a-şi exprima punctul de vedere asupra activităţii Guvernului, care a ajuns la jumătatea mandatului. 

În Slovenia, atmosfera este net favorabilă UE. Cetăţenii acestei ţări, a căror atitudine pro-europeană este cea mai pronunţată din noile state membre ale Uniunii, sunt convinşi că alegerile vor atrage atenţia asupra imaginii internaţionale a ţării lor. "Ei cred că alegerile europene sunt într-adevăr importante şi le pot ameliora viaţa într-un mod semnificativ", a declarat Igor Luksici, profesor de ştiinţe sociale la Universitatea din Ljubljana. 

În Cipru şi Malta - cei doi noi membri ai UE care nu au fost conduşi de un regim comunist - participarea la scrutinul european ar putea fi una importantă. 

Un sondaj european realizat de Institutul Gallup arată că 62% dintre locuitorii insulei Malta intenţionează să meargă la urne. Acest procent este mai mare decât media europeană (45%), însă mai mic decât cel înregistrat la alegerile legislative. În acelaşi timp, scrutinul ar putea reprezenta un vot de protest faţă de politica economică a formaţiunii aflate la guvernare. 

În Cipru, campania pentru alegerile europene este extrem de intensă. Conform politologilor, ciprioţii sunt interesaţi de acest scrutin, deoarece preocuparea pentru problemele politice este foarte mare în rândul populaţiei insulei. În Cipru, votul este obligatoriu şi rata de participare medie este, de cele mai multe ori, de circa 90%.

